ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0300/96 υποβολή: Honor Funk (PPE) προς την Επιτροπή (7 Φεβρουαρίου 1996)

Θέμα: Απαγόρευση της χρησιμοποίησης της ορμόνης BST (σωματοτροπίνης βοοειδών) στην παραγωγή γάλακτος στην ΕΕ

Η χρησιμοποίηση της ορμόνης BST στην παραγωγή γάλακτος έχει απαγορευθεί προσωρινά στην Κοινότητα μέχρι το έτος 2000. Ως αιτία για τον χρονικό περιορισμό της απαγόρευσης αναφέρεται το γεγονός ότι απαιτείται περαιτέρω έρευνα για τις μακροπρόθεσμες συνέπειες της χρησιμοποίησης της εν λόγω ορμόνης. Στις ΗΠΑ επιτρέπεται η χρησιμοποίηση της BST. Σύμφωνα με αναφορές του σχετικού τύπου το περιοδικό «Dairy Today» πραγματοποίησε έρευνα η οποία μαρτυρεί ότι το 40% των Αμερικανών γαλακτοπαραγωγών που χρησιμοποιούν την ορμόνη BST είναι διατεθειμένοι να σταματήσουν να την χρησιμοποιούν διότι έχουν αυξηθεί οι περιπτώσεις μαστίτιδας και τα προβλήματα κατά τον τοκετό.

Παρακαλείται η Επιτροπή να παράσχει τις εξής πληροφορίες:

1. Γνωρίζει την ανωτέρω αναφερομένη έρευνα και ποιά σημασία της αποδίδει;

2. Έρευνες που πραγματοποιούνται στην ΕΕ καταλήγουν σε παρόμοια συμπεράσματα;

3. Μπορεί η Επιτροπή να ανακοινώσει σε ποιό βαθμό λαμβάνει υπ' όψη της μακροπρόθεσμα πειράματα κατά τη λήψη αποφάσεων σχετικά με την έγκριση προϊόντων στον τομέα τόσο της χρησιμοποίησης της BST για την αύξηση της αποδοτικότητας του γάλακτος, καθώς και της χρησιμοποίησης ορμονών και άλλων αυξητικών ουσιών στις ζωοτροφές;

4. Μπορεί η Επιτροπή να ανακοινώσει - στην περίπτωση που επιβεβαιωθούν οι ανωτέρω αναφερόμενες έρευνες - κατά πόσον τα αποτελέσματα αυτά θα επηρεάσουν τις διεξαγόμενες συνομιλίες μεταξύ της ΕΕ και των ΗΠΑ σχετικά με την έγκριση εισαγωγών γάλακτος και γαλακτοκομικών προϊόντων κατά την παραγωγή των οποίων έχει χρησιμοποιηθεί η ορμόνη BST και εισαγωγών κρέατος η παραγωγή του οποίου έχει γίνει με τη βοήθεια ορμονών;

Απάντηση του κ. Fischler εξ ονόματος της επιτροπής (4 Μαρτίου 1996)

1. Η Επιτροπή δεν γνωρίζει το δημοσίευμα στο οποίο αναφέρεται το αξιότιμο Μέλος του Κοινοβουλίου και δεν μπορεί συνεπώς να το σχολιάσει.

2. Μελέτες που διεξήχθησαν στα κράτη μελη κατέδειξαν ότι σε αγελάδες στις οποίες χορηγήθηκε σωματοτροπίνη των βοοειδών (BST) εμφανίζονται αυξημένες περιπτώσεις μαστίτιδας. Η Επιτροπή συνέστησε ομάδα επιστημονικών εμπειρογνωμόνων για να εκτιμήσουν τα διαθέσιμα στοιχεία σχετικά με τη σωματοτροπίνη των βοοειδών, συμπεριλαμβανομένων και αυτών που αφορούν τρίτες χώρες, όπου επιτρέπεται η χρήση της ουσίας.

3. Τα αποτελέσματα διεξαγομένων μακροπροθέσμων μελετών αποτελούν σημαντικό κριτήριο για την εκτίμηση ουσιών όπως η σωματοτροπίνη των βοοειδών και λαμβάνονται πάντοτε υπόψη κατά τη διαδικασία έγκρισης της χορήγησής τους.

4. Η Επιτροπή δεν διεξάγει επί του παρόντος συζητήσεις με τρίτες χώρες για το θέμα του εμπορίου γάλακτος ζώων στα οποία έχει χορηγηθεί σωματοτροπίνη των βοοειδών.
ΓΡΑΠΤΗ ΕΡΩΤΗΣΗ E-1189/96 υποβολή: Anita Pollack (PSE) προς την Επιτροπή (15 Μαΐου 1996)

Θέμα: Οργανώσεις που εξετάζουν το ζήτημα του ρατσισμού

Διαθέτει μήπως η Επιτροπή κατάλογο με τους συμβουλευτικούς φορείς που χρησιμοποιεί για ζητήματα που αφορούν τον ρατσισμό; Σε καταφατική περίπτωση, με ποιόν τρόπο μπορεί να διευρυνθεί ο κατάλογος αυτός ώστε να περιλάβει και ομάδες που να εκπροσωπούν οργανώσεις βάσεως από όλη την Ευρώπη;

Απάντηση του κ. Flynn εξ ονόματος της Επιτροπής (10 Ιουνίου 1996)

Η Επιτροπή δεν διαθέτει κατάλογο των συμβουλευτικών φορέων τον οποίο χρησιμοποιεί σε θέματα που αφορούν το ρατσισμό. Εν τούτοις, η Επιτροπή διατηρεί τακτικό διάλογο, γι' αυτά και για άλλα θέματα, με το φόρουμ των διακινουμένων. Ευκαιρίες για τη διεύρυνση της βάσης τέτοιου είδους διαβουλεύσεων, συμπεριλαμβάνοντας περισσότερες οργανώσεις, μελετάται προς το παρόν στο πλαίσιο της προετοιμασίας του Ευρωπαϊκού Έτους κατά του ρατσισμού.
ΓΡΑΠΤΗ ΕΡΩΤΗΣΗ E-0420/96 υποβολή: Νικήτας Κακλαμάνης (UPE) προς το (29 Φεβρουαρίου 1996)

Θέμα: «Αναγνωρίζεται η ελληνικότητα της Ίμιας»

Στο φύλλο αριθ. 6659 (3/2/96) του «AGENCE EUROPE» δημοσιεύτηκε δήλωση του εκπροσώπου (porte-parole) της Ιταλικής Προεδρίας, στην οποία αναφέρεται ότι η Ιταλική Προεδρία της Ευρωπαϊκής Ένωσης αποδέχεται την ελληνική άποψη ότι η Ίμια είναι ελληνική.

Ερωτώ αν η δεδομένη αυτή άποψη της Ιταλικής Προεδρίας είναι και άποψη του Συμβουλίου Υπουργών της Ε.Ε.

Κοινή απάντηση στις γραπτές ερωτήσεις E-0419/96 και E-0420/96 (25 Ιουνίου 1996)

Το Συμβούλιο Γενικών Υποθέσεων συζήτησε την κατάσταση στο Αιγαίο το Φεβρουάριο και εξέφρασε ανησυχία για τις πρόσφατες εξελίξεις, οι οποίες επηρεάζουν την Ένωση εν γένει και τις σχέσεις της με την Τουρκία.

Το Συμβούλιο ζήτησε από τα μέρη να εξακολουθήσουν να ασκούν αυτοσυγκράτηση και να αποφύγουν κάθε ενέργεια που μπορεί να αυξήσει την ένταση καθώς και κάθε επίδειξη ένοπλης δύναμης.

Το Συμβούλιο επίσης παρότρυνε την Ελλάδα και την Τουρκία να δημιουργήσουν μεταξύ τους ένα μηχανισμό πρόληψης των κρίσεων και έκρινε ότι η διαφορά και τα εδαφικά προβλήματα πρέπει να διακανονισθούν μόνο διά των νομίμων οδών, π.χ. με προσφυγή στο Διεθνές Δικαστήριο.
ΓΡΑΠΤΗ ΕΡΩΤΗΣΗ E-0608/96 υποβολή: Peter Truscott (PSE) προς την Επιτροπή (13 Μαρτίου 1996)

Θέμα: Έμμεση φορολογία

Γνωρίζει η Επιτροπή τα σχετικά με τη μείωση των εμμέσων φόρων για το αλκοόλ και τον καπνό εκ μέρους κάποιων κρατών μελών;

Προτίθεται η Επιτροπή να υποστηρίξει την ανάγκη εναρμόνισης των φόρων αυτών με την επιβολή του ανωτάτου ποσοστού εντός της ΕΕ και όχι του κατωτάτου συντελεστή;

Απάντηση του κ. Μοnti εξ ονόματος της Επιτροπής (6 Μαΐου 1996)

Στο πλαίσιο της προπαρασκευής για την εσωτερική αγορά, η Επιτροπή πρότεινε αρχικά απόλυτα εναρμονισμένους φορολογικούς συντελεστές για τα οινοπνευματώδη και τον καπνό. Η προσέγγιση αυτή απορρίφθηκε από το Συμβούλιο όπως και μία αναθεωρημένη προσέγγιση βασιζόμενη σε ελάχιστους και στοχευμένους συντελεστές. Στο τέλος, το Συμβούλιο ενέκρινε μόνον ελάχιστους συντελεστές, οποίοι είναι αρκετά χαμηλοί. Συνεπάγεται ότι από νομική άποψη τα κράτη μέλη είναι ελεύθερα να αυξήσουν ή να μειώσουν τους εθνικούς συντελεστές, εφόσον τηρούνται οι ελάχιστοι συντελεστές που ενέκρινε το Συμβούλιο.

Ωστόσο, οι σχετικές οδηγίες απαιτούν επίσης την αναθεώρηση των ελάχιστων συντελεστών ανά διετία, λαμβάνοντας υπόψη την εσωτερική αγορά, την πραγματική αξία των φορολογικών συντελεστών και τους ευρύτερους στόχους της Συνθήκης. Η πρώτη αναθεώρηση δεν κατέληξε μεν σε προτάσεις αλλά οδήγησε σε μία μεγάλη διαδικασία διαβουλεύσεων με τις διοικήσεις, τους εκπροσώπους των κλάδων και άλλους ενδιαφερόμενους φορείς. Η διαδικασία αυτή, η οποία κοντεύει να ολοκηρωθεί, αποσκοπεί στην ανάλυση των διαφόρων στόχων πολιτικής που ενδέχεται να ενδιαφέρουν την άσκηση της δασμολογικής πολιτικής στο μέλλον. Το κοινοβούλιο συμμετέχει στην διαδικασία αυτή και η συμβολή του αναμένεται προσεχώς.

Μετά τη διαδικασία διαβουλεύσεων η Επιτροπή θα συντάξει συμπεράσματα και προτάσεις της σχετικά με τη μελλοντική πολιτική ως προς τους ειδικούς φόρους κατανάλωσης υπό τη μορφή της προσεχούς αναθεώρησης των ελάχιστων συντελεστών που προγραμματίζεται για φέτος.
ΓΡΑΠΤΗ ΕΡΩΤΗΣΗ E-0736/96 υποβολή: Bernie Malone (PSE) προς την Επιτροπή (26 Μαρτίου 1996)

Θέμα: Τελωνειακή διασάφηση

Ερωτάται η Επιτροπή γιατί η ταχυδρομική υπηρεσία της Βρετανίας εξακολουθεί να απαιτεί ότι όλα τα δέματα που αποστέλλονται μεταξύ Ηνωμένου Βασιλείου και Ιρλανδίας πρέπει να φέρουν πλήρη τελωνειακή διασάφηση. Επιπλέον, εάν αυτή η πρακτική είναι σύμφωνη με το Ευρωπαϊκό Δίκαιο.

Απάντηση του κ. Bangemann εξ ονόματος της Επιτροπής (2 Μαΐου 1996)

Δεν απαιτείται τελωνειακή διασάφηση για τα δέματα που αποστέλλονται ταχυδρομικώς από το Ηνωμένο Βασίλειο στην Ιρλανδία και αντιστρόφως ούτε για οποιονδήποτε άλλο προορισμό εντός της Κοινότητας.

Το Αξιότιμο Μέλος του Κιοινοβουλίου αναφέρεται ενδεχομένως στο δελτίο αποστολής «dispatch pack PFU5», που απαιτεί η εταιρεία Parcelforce International, παράρτημα του βρεταννικού ομίλου Ταχυδρομείων, αφενός για να μπορεί να ενημερώνει εκ των προτέρων τα Ταχυδρομεία με τα οποία συνεργάζεται σχετικά με ορισμένα χαρακτηριστικά των δεμάτων, ώστε να διευκολύνεται η αποστολή και η παράδοσή τους, και, αφετέρου, επειδή οι κανονισμοί ασφαλείας της πολιτικής αεροπορίας επιβάλλουν να δηλώνεται το περιεχόμενο των δεμάτων.
ΓΡΑΠΤΗ ΕΡΩΤΗΣΗ E-0972/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Η Τράπεζα Grameen

Σε συνέχεια της τελευταίας μου ερώτησης όσον αφορά την Τράπεζα Grameen (Ρ-2354/94) ((ΕΕ C 81 της 3.04.1995, σελ. 26. )), η οποία προσφέρει μικρά δάνεια σε πολύ φτωχούς ανθρώπους προκειμένου να ανοίξουν επιχείρηση, έχουν δοθεί 2 εκατ. δολλάρια από την Παγκόσμια Τράπεζα και ανάλογο ποσό από τις ΗΠΑ προκειμένου να επεκτείνει τις εργασίες της και εκτός Bangladesh. Ποιά βοήθεια θα είναι η της ΕΕ;

Απάντηση του κ. Marin εξ ονόματος της Επιτροπής (20 Μαΐου 1996)

Η Επιτροπή έχει υπόψη της τις επιχορηγήσεις στην Τράπεζα Grameen από τον Οργανισμό Διεθνούς Ανάπτυξης των Ηνωμένων Πολιτειών (USAID) και την Παγκόσμια Τράπεζα. Η Επιτροπή και η αντιπροσωπεία της στη Ντάκα εξετάζουν επί του παρόντος την έκθεση μιας ανεξάρτητης εταιρείας παροχής συμβουλών. Στη συνέχεια, η Επιτροπή θα έρθει σε επαφή με την Τράπεζα Grameen για να συζητήσει τα πορίσματα και τις συστάσεις των εκθέσεων αποστολής με σκοπό πιθανή κοινοτική στήριξη της Τράπεζας Grameen εκτός Μπαγκλαντές.
ΓΡΑΠΤΗ ΕΡΩΤΗΣΗ E-0880/96 υποβολή: Antoni Gutiιrrez Dνaz (GUE/NGL) προς την Επιτροπή (17 Απριλίου 1996)

Θέμα: Το πάθος των τυχερών παιχνιδιών

Στις 13 Δεκεμβρίου 1989, η Επιτροπή, απαντώντας σε ερωτήσεις του σοσιαλιστή βουλευτή Llewellyn Smith σχετικά με τον εθισμό στα τυχερά παιχνίδια (τόσο των παιδιών όσο και των ενηλήκων), είχε δηλώσει ότι, επί του παρόντος, δεν είχε την πρόθεση να αναλάβει καμμία πρωτοβουλία στον τομέα αυτόν ((EE C 303 της 03.12.1990, σελ. 6. )).

Στη συνέχεια υπήρξαν και άλλες ερωτήσεις για τα τυχερά παιχνίδια, τα στοιχήματα και τις λοταρίες, πάντοτε όμως σε σχέση με τους κανόνες της εσωτερικής αγοράς και τις αρμοδιότητες των διαφόρων φορέων και ποτέ σε σχέση με την εξάρτηση που δημιουργούν στα άτομα.

Το πάθος των τυχερών παιχνιδιών είναι σοβαρό πρόβλημα, για την αντιμετώπιση του οποίου έχουν δημιουργηθεί πολυάριθμες ενώσεις προσώπων σε ολόκληρη την Ευρώπη. Η Ισπανία είναιη τρίτη χώρα στον κόσμο ως προς τα χρηματικά ποσά που δαπανώνται ετησίως σε τυχερά παιχνίδια, μετά τις Ηνωμένες Πολιτείες και τις Φιλιππίνες 7 μόνον στην Καταλωνία, περισσότερα από 160.000 άτομα παρουσιάζουν ψυχοπαθολογική εξάρτηση από τα τυχερά παιχνίδια.

Υπό τις συνθήκες αυτές, δεν θεωρεί η Επιτροπή ότι θα έπρεπε το πρόβλημα της ψυχοπαθολογικής αυτής εξάρτησης να απασχολήσει τα κοινοτικά θεσμικά όργανα, προκειμένου να μελετηθούν τα αίτια, οι τρόποι πρόληψης και οι μέθοδοι θεραπείας της εξάρτησης από τα τυχερά παιχνίδια, μιας σοβαρής διαταραχής από την οποία πάσχουν πολυάριθμα άτομα και η οποία έχει σοβαρές κοινωνικές επιπτώσεις στα ίδια τα άτομα και τις οικογένειές τους, αντί, όπως γίνεται σήμερα, το θέμα των τυχερών παιχνιδιών να αντιμετωπίζεται αποκλειστικά ως θέμα που αφορά τους οικονομικούς κανόνες της εσωτερικής αγοράς της Κοινότητας;

Απάντηση του κ. Flynn εξ ονόματος της Επιτροπής (22 Μαΐου 1996)

Η Επιτροπή έχει πλήρη επίγνωση των προβλημάτων που συνεπάγεται η ροπή προς τα τυχερά παιγνίδια και της φθοράς που προκαλεί η συμπεριφορά αυτή στα άτομα και στον περίγυρό τους στις πιο σοβαρές περιπτώσεις.

Εντούτοις, δεν είναι επί του παρόντος εφικτό να περιληφθεί το ζήτημα αυτό στο πρόγραμμα της Επιτροπής σχετικά με μέτρα για τη δημόσια υγεία, οι προτεραιότητες του οποίου τέθηκαν στην ανακοίνωσή της ((COM (93) 559 τελικό. )) στο πλαίσιο δράσης όσον αφορά τον τομέα της δημόσιας υγείας.
ΓΡΑΠΤΗ ΕΡΩΤΗΣΗ E-0261/96 υποβολή: Doeke Eisma (ELDR) προς την Επιτροπή (9 Φεβρουαρίου 1996)

Θέμα: Εισαγωγές σε δέρματα φώκιας από την Νορβηγία στα κράτη μέλη

Μπορεί να αναφέρει η Επιτροπή σε τι ύψος κυμαίνονται οι εισαγωγές σε δέρματα φώκιας που πραγματοποίησαν τα διάφορα κράτη μέλη κατά την τελευταία επταετία;

Απάντηση του κ. de Silguy εξ ονόματος της Επιτροπής (26 Μαρτίου 1996)

Το αξιότιμο μέλος του Κοινοβουλίου θα βρει, στους πίνακες που του διαβιβάζονται απευθείας καθώς και στη Γενική Γραμματεία του Κοινοβουλίου, τα στατιστικά στοιχεία τα σχετικά με τα δέρματα φώκιας που εισήχθησαν στα κράτη μέλη από τη Νορβηγία κατά την τελευταία επταετία.

Σημειώνεται ότι το Ηνωμένο Βασίλειο, από 1ης Ιουλίου 1991, έκανε χρήση μιας ρήτρας εμπιστευτικότητας ως προς τον κωδικό 43017090 (ακατέργαστα δέρματα φώκιας ή οταρίας, ολόκληρα).

Η Επιτροπή επισημαίνει επίσης ότι οι εισαγωγές από τη Νορβηγία στην Κοινότητα δερμάτων από νεογέννητες γροιλανδικές (λευκότριχες) φώκιες ή από νεογέννητες λοφοφόρους (κυανότριχες) φώκιες ήταν μηδενικές κατά την εν λόγω επταετία.
ΓΡΑΠΤΗ ΕΡΩΤΗΣΗ E-0461/96 υποβολή: Frode Kristoffersen (PPE) προς την Επιτροπή (29 Φεβρουαρίου 1996)

Θέμα: Δικαίωμα των κρατών μελών της ΕΕ να περιορίζουν την ελευθερία λήψεως των τηλεθεατών δυνάμει του άρθρου 2 στοιχείο α) της πρότασης για την τροποποίηση της οδηγίας για την «τηλεόραση χωρίς σύνορα» COM(95)86

Σύμφωνα με το άρθρο 2 στοιχείο α) της πρότασης της Επιτροπής για την τροποποίηση της οδηγίας για την «τηλεόραση χωρίς σύνορα» (COM(95)86) ((ΕΕ C 185 της 19.07.1995, σελ. 4. )), τα κράτη μέλη της ΕΕ πρέπει κατ' αρχήν να σέβονται την ελευθερία λήψεως και, επομένως, να μην εμποδίζουν τη λήψη/μετάδοση εκπομπών, από άλλα κράτη της ΕΕ, υπό την προϋπόθεση ότι οι εκπομπές αυτές δεν παραβιάζουν τα άρθρα 22 και/ή 22 α) της οδηγίας, τα οποία αφορούν την προστασία των ανηλίκων. Ωστόσο, από τη δημόσια συζήτηση για το θέμα αυτό προέκυψε ότι υπάρχει ασυμφωνία μεταξύ των κρατών μελών σχετικά με τον τρόπο κατοχύρωσης της προστασίας των ανηλίκων. Έτσι, ένα τουλάχιστον κράτος μέλος εισήγαγε γενική απαγόρευση της μετάδοσης τηλεοπτικών διαφημίσεων για παιδικά παιχνίδια, ενώ άλλα κράτη μέλη της ΕΕ δεν θεώρησαν σκόπιμη την επιβολή παρόμοιας απαγόρευσης.

Πιστεύει η Επιτροπή ότι το συγκεκριμένο κράτος μέλος θα μπορεί στο εξής να περιορίζει τις δυνατότητες των τηλεθεατών του να πιάνουν τηλεοπτικούς σταθμούς από άλλα κράτη της ΕΕ, όπου επιτρέπεται η μετάδοση διαφημίσεων για παιδικά παιχνίδια, λόγω των δικών του εθνικών κανόνων στο συγκεκριμένο θέμα;

Απάντηση του κ. Oreja εξ ονόματος της Επιτροπής (2 Μαΐου 1996)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι η οδηγία 89/552/ΕΟΚ ((ΕΕ L 298 της 17.10.1989. )), γνωστή «τηλεόραση χωρίς σύνορα», συντονίζει ήδη, στο κεφάλαιο IV, τους κανόνες όσον αφορά τη διαφήμιση και τη χορηγία. Υπάρχει μια ειδική διάταξη (άρθρο 16) η οποία προβλέπει μια σειρά μέτρων με στόχο την προστασία ειδικά των παιδιών από κάθε κατάχρηση. Η διαφήμιση για τα παιδιά δεν αποτελεί αντικείμενο άλλων περιορισμών.

Το άρθρο 3 της ίδιας οδηγίας επιτρέπει στα κράτη μέλη να λάβουν και αυστηρότερα μέτρα αλλά, αφενός, μόνο έναντι των ραδιοτηλεοπτικών οργανισμών που εμπίπτουν στην αρμοδιότητά τους και, αφετέρου, τα μέτρα αυτά δεν πρέπει να θίγουν την αρχή της ελεύθερης λήψης και αναμετάδοσης που προβλέπεται στο άρθρο 2.2 της οδηγίας.

Συνεπώς τα κράτη μέλη δεν μπορούν να επικαλεστούν διατάξεις της οδηγίας για να απαγορεύσουν τη λήψη και την αναμετάδοση ραδιοτηλεοπτικών εκπομπών που προέρχονται από άλλα κράτη μέλη με το μόνο αιτιολογικό ότι περιλαμβάνουν διαφημίσεις που απευθύνονται σε παιδιά.
ΓΡΑΠΤΗ ΕΡΩΤΗΣΗ E-0860/96 υποβολή: Stephen Hughes (PSE) προς την Επιτροπή (12 Απριλίου 1996)

Θέμα: Αθέμιτες πρακτικές κατά την πρόσληψη οικοδόμων σε άλλο κράτος μέλος

Με βάση την απάντησή της στην γραπτή ερώτηση Ε-2389/95 ((ΕΕ C 300 της 13.11.1995, σελ. 57. )), θα μπορούσε η Επιτροπή να διαβιβάσει στη Γενική Γραμματεία του Ευρωπαϊκού Κοινοβουλίου και στο συντάκτη της παρούσας ερώτησης αντίγραφο των αποτελεσμάτων που παρουσιάστηκαν κατά το συμπόσιο που οργάνωσαν οι ελληνικές αρχές στις 12 και 13 Οκτωβρίου 1995;

Απάντηση του κ. Flynn εξ ονόματος της Επιτροπής (15 Μαΐου 1996)

Η Επιτροπή θα διαβιβάσει αμέσως στον κ. βουλευτή και στη γενική γραμματεία του Κοινοβουλίου αντίγραφο της μελέτης που εκπονήθηκε για την εφαρμογή των διατάξεων του κανονισμού (ΕΟΚ) 1408/71 ((ΕΕ L 149 της 5.07.1971 7 ενοποιημένη έκδοση στην ΕΕ C 325 της 10.12.1992. )) σχετικά με την αποστολή και τη χρησιμοποίηση των εντύπων Ε 101.

Η Επιτροπή θα ζητήσει επίσης από τους έλληνες διοργανωτές του συνεδρίου της 12ης και 13ης Οκτωβρίου 1995 να στείλουν στους ίδιους αποδέκτες αντίγραφο των πρακτικών του.
ΓΡΑΠΤΗ ΕΡΩΤΗΣΗ E-0050/96 υποβολή: Stephen Hughes (PSE) προς την Επιτροπή (25 Ιανουαρίου 1996)

Θέμα: Εξοπλισμός με οθόνη οπτικής απεικόνισης

Πόσα κράτη μέλη προσπάθησαν να εφαρμόσουν την οδηγία 90/270/ΕΟΚ ((ΕΕ L 156 της 21.06.1990, σελ. 14. )), η Επιτροπή θεωρεί ωστόσο ότι οι προσπάθειές τους ήταν ανεπαρκείς;

Απάντηση του κ. Flynn εξ ονόματος της Επιτροπής (1η Μαρτίου 1996)

Όλα τα κράτη μέλη, με εξαίρεση την Ισπανία, έχουν κοινοποιήσει στην Επιτροπή εθνικά μέτρα εκτέλεσης για τη μεταφορά της οδηγίας 90/270/ΕΟΚ.

Η συμφωνία αυτών των μέτρων με την οδηγία συζητείται με τα διάφορα κράτη μέλη.

Σε ενδεχόμενη περίπτωση, σε συνάρτηση με τα αποτελέσματα αυτών των εργασιών, η Επιτροπή θα αναλάβει κατάλληλες πρωτοβουλίες για να διορθώσει τις ενδεχόμενες ελλείψεις.
ΓΡΑΠΤΗ ΕΡΩΤΗΣΗ E-0547/96 υποβολή: Anita Pollack (PSE) προς την Επιτροπή (11 Μαρτίου 1996)

Θέμα: Στατιστικές για τη χρησιμοποίηση ζώων σε εργαστηριακά πειράματα

Μπορεί να μας επιβεβαιώσει η Επιτροπή ότι έχουν πλέον ληφθεί μέτρα για τη βελτίωση της συλλογής και παρουσίασης στατιστικών δεδομένων για τη χρησιμοποίηση ζώων σε εργαστηριακά πειράματα στα κράτη μέλη και να αναφέρει πότε θα δημοσιευθεί η επόμενη στατιστική καθώς και το έτος που αφορά;

Απάντηση της Κας Bjerregaard εξ ονόματος της Επιτροπής (7 Μαΐου 1996)

Η οδηγία 86/609/ΕΟΚ ((EE L 358 της 18.12.1986. )) επιβάλλει στα κράτη μέλη να συγκεντρώνουν και, κατά το δυνατόν, να δημοσιεύουν κατά διαστήματα στατιστικά στοιχεία σχετικά με τη χρήση ζώων σε πειράματα, επίσης δε να διαβιβάζουν κατάλληλη περίληψη των πληροφοριών που συλλέγουν.

Στην οδηγία δεν καθορίζονται υπόδειγμα και τύπος για τους στατιστικούς πίνακες που θα πρέπει να χρησιμοποιούνται. Παρόλα αυτά, συμφωνήθηκε να χρησιμοποιούνται οι στατιστικοί πίνακες της Σύμβασης του Συμβουλίου της Ευρώπης για την προστασία των σπονδυλωτών ζώων που χρησιμοποιούνται σε πειράματα. Ορισμένα κράτη μέλη είχαν τη δυνατότητα να χρησιμοποιήσουν αυτούς τους πίνακες, άλλα όμως όχι, ενώ τα κράτη μέλη που δεν εφάρμοζαν την οδηγία παρά τις διαδικασίες επί παραβάσει που κίνησε η Επιτροπή, δεν διέθεταν νομική βάση για να απαιτήσουν τη συγκέντρωση των συγκεκριμένων στατιστικών στοιχείων.

Για να βελτιωθεί αυτή η κατάσταση, η Επιτροπή άρχισε το 1990, με τη συνεργασία και τη συνδρομή των κρατών μελών, να επεξεργάζεται αναλυτικότερους πίνακες με σκοπό να διασαφηνιστεί η κατάσταση όσον αφορά τη χρήση πειραματοζώων. Με τη βοήθεια του Ευρωπαϊκού Κέντρου Αξιολόγησης Εναλλακτικών Μεθόδων, επιτεύχθηκε συμφωνία για μια οριστική σειρά πινάκων, που συνοδεύεται από επεξηγηματικό γλωσσάριο όρων.

Η Επιτροπή θα απαιτήσει τώρα από όλα τα κράτη μέλη να συμπληρώσουν αυτούς τους πίνακες το 1997 με τα στοιχεία του 1996 και, κατόπιν, θα υποβάλει έκθεση στο Συμβούλιο και στο Κοινοβούλιο σχετικά με το τελικό αποτέλεσμα. Αν η προσπάθεια αυτή αποτύχει, η Επιτροπή θα χρησιμοποιήσει άλλα μέσα για να επιτύχει τα επιδιωκόμενα αποτελέσματα, ίσως δε εξετάσει το ενδεχόμενο να προτείνει τροποποίηση της οδηγίας, ώστε η τελευταία να ορίζει ρητά, όχι μόνον ότι η υποβολή των στατιστικών στοιχείων είναι υποχρεωτική, αλλά και ποιος τύπος πινάκων πρέπει να χρησιμοποιείται.

Η οδηγία δεν επιτρέπει προς το παρόν την επιβολή κυρώσεων στα κράτη μέλη που υποβάλλουν άλλα στοιχεία ή χρησιμοποιούν διαφορετικούς στατιστικούς πίνακες.

Η Επιτροπή θα ήθελε ακόμη να παρακαλέσει το Αξιότιμο Μέλος του Κοινοβουλίου να ανατρέξει στην απάντησή της στη γραπτή ερώτηση αριθ. Ε - 482/ 96 του κ. Crampton ((EE C 185 της 25.06.1996, σελ. 65. )).
ΓΡΑΠΤΗ ΕΡΩΤΗΣΗ P-0977/96 υποβολή: Heidi Hautala (V) προς την Επιτροπή (22 Απριλίου 1996)

Θέμα: Απαγόρευση εκτροφών ορνίθων σε ορνιθώνες

Το 1992 η Συμβουλευτική Επιτροπή επί Κτηνιατρικών θεμάτων δημοσίευσε έκθεση σχετικά με την καλή διαβίωση των ορνίθων που εκτρέφονται κάτω από διάφορες συνθήκες. Η έκθεση υποστηρίζει σαφώς ότι η καλή διαβίωση των ορνίθων σε ορνιθοτροφεία απειλείται. Στη Φινλανδία το ζήτημα ήλθε στο προσκήνιο πρόσφατα όταν το Φινλανδικό Κοινοβούλιο αποφάσισε, σύμφωνα με τους όρους περί προστασίας της υγείας των ζώων, να απαγορεύσει την εκτροφή ορνίθων σε ορνιθοτροφεία από το 2005, με την επιφύλαξη τυχόν εξελίξεων στην ΕΕ και τα κράτη μέλη που ενδέχεται να επιβάλουν μεγαλύτερη μεταβατική περίοδο.

Προτίθεται η Επιτροπή να ολοκληρώσει τις προκαταρκτικές εργασίες που άρχισαν στις αρχές της δεκαετίας '90 και να υποβάλει προτάσεις για απαγόρευση εκτροφής ορνίθων σε ορνιθοτροφεία στην Ένωση;

Απάντηση του κ. Fischler εξ ονόματος της Επιτροπής (14 Μαΐου 1996)

Στο πλαίσιο της οδηγίας 88/166/ΕΟΚ ((ΕΕ L 74 της 19.03.1988. )) καθορίζονται ελάχιστες προδιαγραφές σχετικά με την προστασία των ωοπαραγωγών ορνίθων που εκτρέφονται σε κλωβοστοιχίες, και η Επιτροπή πρέπει να υποβάλει έκθεση για τις επιστημονικές εξελίξεις σε ό,τι αφορά την καλή μεταχείριση των ορνίθων στα διάφορα συστήματα εκτροφής, συνοδευόμενη από ενδεδειγμένες προτάσεις προσαρμογών.

Τον Μάιο του 1992 η Επιστημονική Κτηνιατρική Επιτροπή ενέκρινε έκθεση η οποία καθορίζει τα τελευταία διαθέσιμα επιστημονικά στοιχεία ως προς την καλή μεταχείριση των ορνίθων. Η Επιτροπή ζήτησε από την επιτροπή να ενημερώσει και να αναθεωρήσει την έκθεσή της πριν από τον Αύγουστο. Η πρόθεση της Επιτροπής είναι να υποβάλει δική της έκθεση μαζί με τις σχετικές προτάσεις στο Συμβούλιο εντός του έτους αργότερα.
ΓΡΑΠΤΗ ΕΡΩΤΗΣΗ E-0470/96 υποβολή: Antonio Tajani (UPE) προς την Επιτροπή (29 Φεβρουαρίου 1996)

Θέμα: Κανονισμός (ΕΟΚ) αριθ. 3463/87 περί των γενικών κανόνων που αφορούν τις εισαγωγές ελαιόλαδου καταγωγής Τυνησίας

- Η Τυνησία απολαύει προτιμησιακού δασμολογικού καθεστώτος όσον αφορά την πώληση διαφόρων ειδών ελαιόλαδου στα κράτη μέλη της Ευρωπαϊκής Κοινότητας, δυνάμει του κανονισμού αριθ. 3463/87 ((ΕΕ L 329 της 20.11.1987, σελ. 3. )) της 17.11.1987 και των διαδοχικών του τροποποιήσεων, ο οποίος μειώνει τον κανονικό δασμό κατά 90%.

- Τον Ιανουάριο του 1994, η κυβέρνηση της Τυνησίας εξέδωσε διάταγμα που εξουσιοδοτεί ορισμένες εταιρείες να πραγματοποιούν άμεσες εξαγωγές, βάζοντας τέλος, κατά τον τρόπο αυτόν, στο μονοπώλιο της Εθνικής Υπηρεσίας Λαδιού.

- Ωστόσο, στην πραγματικότητα η κοινοτική ποσόστωση χρησιμοποιείται αποκλειστικά από την Εθνική Υπηρεσία Λαδιού της Τυνησίας, κατά φανερή παράβαση του πνεύματος του κανονισμού εφαρμογής που αναφέρεται γενικά στους τυνησιανούς εξαγωγείς.

- Η Τυνησία έχει υπογράψει τη συμφωνία της ΓΣΔΕ σχετικά με τις ελεύθερες συναλλαγές και η ΕΟΚ φαίνεται ότι επιβεβαίωσε την προτιμησιακή μεταχείριση, σε αντίθεση με την εν λόγω διεθνή συμφωνία.

Στο πλαίσιο αυτό, τι μέτρα προτίθεται να λάβει η Επιτροπή για να διασφαλίσει ότι η ποσόστωση δεν θα κατανέμεται αποκλειστικά από την Εθνική Υπηρεσία Λαδιού; Είναι δυνατόν να απολαύει η τυνησιανή κυβέρνηση παρόμοιας μεταχείρισης εκ μέρους της ΕΟΚ μόνο και μόνο ως δώρο, αντίθετα με τα κριτήρια ελεύθερων συναλλαγών; Μπορεί κάποιος τυνήσιος εξαγωγέας να πουλήσει ελαιόλαδο με το σύστημα της ποσόστωσης και μπορούν οι αρμόδιες κοινοτικές αρχές να εκδώσουν τις σχετικές άδειες εισαγωγής;

Απάντηση του κ. Fischler εξ ονόματος της Επιτροπής (27 Μαρτίου 1996)

Το άρθρο 37 της συμφωνίας σύνδεσης της Κοινότητας και της Τυνησίας, η οποία υπεγράφη στις 17 Ιουλίου 1995, καθόρισε μια πενταετή περίοδο, από τη θέση σε ισχύ της συμφωνίας, για την προσαρμογή των κρατικών μονοπωλείων με σκοπό την κατάργηση οποιασδήποτε διάκρισης στον τομέα εφοδιασμού και εμπορίας. Επιπλέον, όσον αφορά τις δημόσιες επιχειρήσεις, το άρθρο 38 της ίδιας συμφωνίας ορίζει μια πενταετή περίοδο για την κατάργηση όλων των μέτρων που μπορούν να διαταράξουν τις συναλλαγές μεταξύ των δύο μερών.

Στην συγκεκριμένη περίπτωση, κανένα δικαίωμα δεν χορηγήθηκε ρητά από την Κοινότητα στον εθνικό οργανισμό ελαίου στη συμφωνία σύνδεσης.

Οι συμφωνίες του Παγκόσμιου Οργανισμού Εμπορίου δεν αποτελούν εμπόδιο στο να γίνει η κατάργηση των μονοπωλείων στο πλαίσιο ενός χρονοδιαγράμματος.

Οι λεπτομέρειες εφαρμογής που θεσπίστηκαν από την Επιτροπή για τη διαχείριση των δασμολογικών ποσοστώσεων προβλέπουν ότι οι εισαγωγείς οφείλουν να υποβάλλουν στις αρμόδιες αρχές των κρατών μελών μια αίτηση πιστοποιητικού εισαγωγής συνοδευόμενη από αντίγραφο της σύμβασης αγοράς η οποία συνήφθη με τον εξαγωγέα προμηθευτή. Καμία εξαίρεση ή προτίμηση δεν προβλέφθηκε για τον ΕΟΕ.